ອະດີດຫົວໜ້າອົງການ IMF ຖືກປ່ອຍ ຈາກການກັກບໍລິເວນ (ເບິ່ງວີດີໂອ)
ທ່ານ Strauss-Kahn ອະດີດຫົວໜ້າອົງການ IMF ຖືກປ່ອຍຈາກການກັກບໍລິເວນ ແຕ່ຂໍ້ຫາອື່ນ ຍັງມີຜົນຄືເກົ່າ
ອະດີດຫົວໜ້າອົງການກອງທຶນສາກົນ IMF ທ່ານ Dominique Strauss-Kahn ໄດ້ຖືກ ປ່ອຍຈາກການກັກບໍລິເວນຫຼັງຈາກຄະນະໄອຍະການໄດ້ຕັ້ງຄຳຖາມກ່ຽວກັບຄວາມໜ້າເຊື່ອຖື ຂອງຄົນໃຊ້ໂຮງແຮມ ທີ່ໄດ້ກ່າວຫາທ່ານວ່າລວນລາມທາງເພດນັ້ນ ໃນມື້ວານນີ້ ຜູ້ພິພາກສາຄົນນຶ່ງ ທີ່ນະຄອນນິວຢອກ ໄດ້ຕົກລົງທີ່ຈະສົ່ງຄືນເງິນປະກັນໂຕ ຂອງທ່ານ Strauss-Kahn ແລະຍົກເລີກຂໍ້ຈຳກັດຮັດແຄບຈຳນວນນຶ່ງກ່ຽວກັບການເຄື່ອນ ໄຫວໄປມາຂອງທ່ານກ່ອນການດຳເນີນຄະດີນັ້ນ ທະນາຍຄວາມຂອງທ່ານ Strauss-Kahn ກ່າວວ່າເວລານີ້ທ່ານສາມາດເດີນທາງໄປໃສ ມາໃສກໍໄດ້ຢູ່ພາຍໃນສະຫະລັດ ສານຍັງບໍ່ທັນສົ່ງຄືນ ໜັງສືເດີນທາງຂອງທ່ານ ໃຫ້ທ່ານ ເທື່ອ ໄອຍະການຄົນນຶ່ງເວົ້າວ່າ ໄດ້ມີການສືບສວນຢ່າງລະອຽດກ່ຽວກັບຄະດີນີ້ ຮວມທັງການ ກວດປະວັດຄົນໃຊ້ ຄຳໃຫ້ການຂອງນາງກ່ຽວກັບເຫດການທີ່ໄດ້ເກີດຂຶ້ນ ແລະກິດຈະກຳ ຕ່າງໆຂອງນາງໃນອະດີດຜ່ານມາ ແຕ່ໄອຍະການຄົນນີ້ເວົ້າວ່າ ຍັງບໍ່ມີການເຄື່ອນໄຫວໃດໆ ໄປສູ່ການຍົກເລີກຂໍ້ຫາລວນ ລາມທາງເພດແລະພະຍາຍາມຂົ່ມຂືນສຳເລົາ ຕໍ່ທ່ານ Strauss-Kahn ເທື່ອ ທະນາຍຄວາມຂອງທ່ານ Strauss-Kahn ກ່າວວ່າ ຄະດີນີ້ສະແດງໃຫ້ເຫັນວ່າມັນເປັນ ເລື່ອງທີ່ງ່າຍຫຼາຍສໍ່າໃດທີ່ຜູ້ຄົນຈະຖືກກ່າວຫາ ໃນຄວາມຜິດຮ້າຍແຮງ ແລະຍ້ອນດັ່ງນັ້ນ ກໍຈຶ່ງບໍ່ຄວນຈະມີການດ່ວນຕັດສິນ ນັກການເມືອງຝຣັ່ງທີ່ຊ່ຽວຊານສະໜາມທ່ານນີ້ ໄດ້ຖືກຈັບໃນເດືອນພຶດສະພາຜ່ານມາ ໃນ ຂໍ້ຫາປຸກປໍ້າຄົນໃຊ້ໂຮງແຮມອາຍຸ 32 ປີທີ່ອົບພະຍົບມາຈາກອາຟຣິກາທີ່ໄດ້ໄປທຳຄວາມ ສະອາດຫ້ອງຂອງທ່ານຢູ່ໂຮງແຮມຫຼູຫຼາແຫ່ງນຶ່ງໃນນະຄອນນິວຢອກ ການຈັບກຸມທີ່ວ່ານີ້ ເຮັດໃຫ້ທ່ານຕ້ອງໄດ້ລາອອກຈາກຫົວໜ້າອົງການກອງທຶນສາກົນ IMF